VEGA præsenterer

**Britiske Benjamin Francis Leftwich skaber fløjelsblød folkmagi i Lille VEGA til oktober**

*I 2011 brød Benjamin Francis Leftwich igennem lydmuren med sin fløjelsbløde, akustiske folk-musik. Torsdag den 6. oktober indtager den anerkendte britiske singer/songwriter Lille VEGA med nyt materiale.*

I hjemlandet er den britiske singer/songwriter kendt som en sangskriver, der tør bringe folkgenren ind på nye musikalske territorier. Inspireret af britiske digte og loop-teknikker bevæger musikken sig inden for de mere eksperimenterende afkroge af folk og singer/songwriter-scenen.

Musikbranchen fik for alvor øje på Benjamin Francis Leftwichs talent, da han sammen med europop-gruppen Cascadas skrev hitsingle “Hold Your Hands Up” i 2009. Sangskrivningstalentet udgav første studioalbum *Last Smoke Before the Snowstorm* i 2011, og det røg direkte ind på den britiske top 20. Albummet fik de store britiske musikmagasiner til at sammenligne den unge musiker med Damien Rice og José González.

Karrieren tog derefter fart, og Leftwich cementerede sin position som en af Englands absolut bedste folkmusikere, da han samme år imponerede en fyldt Glastonbury-festival med sin bløde, akustiske folk. Flere af de mest anerkendte britiske festivaler fulgte trop, og også den amerikanske musikscene fik travlt med at booke [Benjamin Francis Leftwich](https://www.facebook.com/benjaminfrancisleftwich/?fref=ts).

Fans kan se frem til august måned, hvor den længe ventede opfølger til debutalbummet udkommer. Lyt til første single fra det nye album  ["Mayflies"](https://www.youtube.com/watch?v=9Vzo-SFCyPA).

*“En del har beskrevet mine sange som kærlighedssange, men der er også et dybere niveau af nuancer i teksterne,”* siger Leftwich til MTV. *“Jeg prøver ikke kun at fokusere på et tema. Nogle af sange er mere direkte, men der er altid flere lag.”*

**Fakta om koncerten:**

Benjamin Francis Leftwich (UK)  
Torsdag den 6. oktober kl. 20.00

Lille VEGA, Enghavevej 40, 1674 København V

Billetpris 130 kr. + gebyr  
Billetsalg starter den 7. juli via vega.dk og Ticketmaster